4000 arbejdspladser i staten flyttes væk fra København. Borgmester i Aalborg glæder sig allerede til at se, hvilke der rykker til Nordjylland.

4000 arbejdspladser skal rykkes væk fra København og ud til i alt 38 forskellige byer rundt om i landet. Aalborgs borgmester glæder sig til at regeringen i dag præsenterer sin plan for at udflytte statslige arbejdspladser. - Jeg glæder mig meget til at se, hvad der kommer til at ske. Og jeg håber, der kommer statslige arbejdspladser til Nordjylland, og at Geodatastyrelsen kommer til Aalborg, siger Aalborgs borgmester Thomas Kastrup-Larsen fra Socialdemokraterne. Der har længe været tale om at Geodatastyrelsen skal flyttes til Aalborg. Tidligere har Thomas Kastrup-Larsen peget på Eternitten i Aalborg som et sted, den statslige styrelse kan ligge i fremtiden. Regeringen præsenterer sin endelige plan klokken 12.